6.dan, 23. Siječnja 2017.

## O BRIZI ZA DRUGE

**Iz spisa sv. Anđele**: „Neka budu kao majke brižljive za dobro i korist svojih duhovnih sestara i kćeri.“ (XI. Pravilo 5)

…………………………………..

„Nosite terete jedan drugoga i tako ćete ispuniti zakon Kristov“, kaže Novi zavjet. To ne znači samo podnositi tuđu muku i nevolju nego prije svega njegovu krivnju, njegovu nepopravljivost, njegovu šutljivost, njegovu osjetljivost.

Živimo u vremenu kad se svatko trudi da izbjegne susret s nevoljom, kad se bijeda zatvara u masovne kuće za bolesnike, za luđake, za starce, za nepopravljive i brodolomce, za narkomane i neurotičare. A budući da pravo zajedništvo ljudi iziskuje i zajedništvo u iskustvu bijede, naše je vrijeme postalo epohom osamljenih i napuštenih. A kako je i doživljaj Boga povezan sa zajedničkim podnošenjem bijede i krivnje, danas se puno vapije za Bogom, makar se njegov odgovor i ne čuo.

„Bit je kršćanstva tražiti vezu s Bogom u povezivanju s ljudima i to ne samo sa bijednicima nego i sa grešnicima. Kršćanski stan mora biti otvoren za tuđu sudbinu; vrata mu ne smiju biti zaključana. Moramo prije dopustiti da nas opljačkaju nego zatvoriti vrata i ne dopustiti tuđoj patnji, brizi, zlobi, sumnji i neredu da nam uđu kao gost. Dokle god nam sile to dopuštaju. Tako život postaje stvarniji. Postaje i teži, ali i sadržajniji.“ (Jörg Zink)

……………………………….

Svi smo stvoreni za velika djela,

da volimo i budemo voljeni.

Ljubav je ljubav,

ona znači voljeti bez očekivanja

i bez postavljanja uvjeta.

Djela ljubavi su djela mira i čistoće.

Djela ljubavi uvijek nas približavaju Bogu;

što više pomažemo jedni drugima,

to više ljubimo Boga ljubeći jedni druge.

Ta ljubav počinje u vašem domu.

Ne možemo dati drugima ako sami nemamo ljubavi u srcu.

Ako ne vidim Božju ljubav u svojim bližnjima,

kako ću je vidjeti u strancu?

Svatko ima nešto dobro u sebi.

Neki to kriju, neki zanemaruju,

ali ono je tu.

(Majka Tereza)

**Promisli:**

Je li moje srce otvoreno za potrebe drugih? Vidim li u potrebnome Isusa koji me moli da mu pomognem? Shvaćam li da samo preko ljubavi za bližnjega mogu doći do Isusa?

**Molitva:**

Drugi čekaju na me.

Čekaju da za njih nešto učinim, čekaju moju strpljivost, moj savjet i moju riječ, pismo ili posjet. Oni računaju da ja imam vremena i puno snage.

Ima mnogo onih kojima sam potreban, koje bi morao poznavati, koji me susreću i očekuju, a ja im ni imena ne znam.

Ima ih mnogo koji traže kod mene otvorena vrata, stolicu i sat razgovora. Oni žele da im pomognem nositi njihov teret i onaj teret koji su oni sami sebi.

Gospodine, ja sam gost u tvojoj kući.

Ti si me primio, ti me slušaš i u meni nosiš moj teret. Došao sam k tebi i ti me podnosiš.

K tebi donosim sve koji k meni dolaze.

Primi i njih i mene, sav njihov i sav moj teret.

Ti si dom i domaćin, daj da otpočinem u tebi, daj mi odvažnosti da ih sve nanovo pustim unutra, da mogu naći tebe svi koji mene traže.

Amen.